1. **ПРОЦЕДУРA ЗА УТИСКИВАЊЕ ИД ОЗНАКА НА ВОЗИЛИМА И ПОТРЕБНА ДОКУМЕНТА**

Потреба за утискивање ИД ознаке возила или мотора констатује се током испитивања возила ради хомологације или приликом вршења Техничког прегледа.

У складу са чланом 6. Правилника о утискивању ИД ознака (Правилник), уколико се утврди да утиснуте идентификационе ознаке на возилу (ИД ознака возила и ИД ознака мотора) нису у потпуности читљиве (или се исте не налазе на месту, фабрички предвиђеном за уписивање) Технички преглед издаје **Образац 1**, а Агенција за безбедност саобраћаја (АБС) или правно лице, овлашћено од стране АБС, издаје **Извештај о испитивању**. Уз ова два документа, неопходно је да буде приложена и фотогравија предметне ИД ознаке.

Након пријема Обрасца 1 или Извештаја о испитивању, странка је у обавези да попуни Образац 2 (садржан у Правилнику), изврши уплате одговарајуће таксе, припреми очитану саобраћајну дозволу (у случају да је возило регистровано), као и други доказ о пореклу и власништву возила уколико исто није регистровано.

У случају да је на возилу неопходно извршити Форензички преглед обе ИД ознаке, уплате такси је потребно извршити за сваку ИД ознаку посебно.

Доказ о пореклу и власништву возила може бити очитана саобраћајна дозвола, уверење из службене евиденције возила, царинска исправа, рачун или други документ на основу кога се може стећи увид у информације о статусу возила.

Сва припремљена документација (Образац 1 или Извештај о испитивању, Образац 2, оригинали уплатница предвиђене таксе, као и доказ о пореклу и власништву возила) предају се на писарници Подручне полицијске управе или полицијске станице према месту пребивалишта.

Изузетак је седиште Полицијске управе за град Београд где се захтеви предају директно полицијским службеницима који врше форензички преглед.

Дани и времена почетка прегледа дефинисани су за сваку Полицијску управу и дати су у приложеној табели.

|  |  |
| --- | --- |
| **Напомена:** | Форензички прегледи возила почињу тачно у назначено време (видети табелу), а одговарајуће потврде (Образац 3) издају се након завршетка прегледа свих возила чији преглед је предвиђен за тај дан. Сходно томе, није потребно, у циљу заузимања реда и евентуално скраћења времена предвиђеног за форензички преглед, долазити раније од времена назначеног у табелама за сваку организациону јединицу МУП-а понаособ. |